તે સમય દરમ્યાન કેટલાક મિત્રોની વિનંતીથી સ્વામીજીએ થોડા સમય માટે હૈદરાબાદની મુલાકાત લીધી અને મહેબૂબ કૉલેજમાં ‘પશ્ચિમ માટે મારું જીવન-કાર્ય’ પર પોતાનું જાહેર વ્યાખ્યાન આપ્યું. તેમાં તેમણે હિંદુ ધર્મનાં જમા પાસાં, હિંદુ સંસ્કૃતિની મહત્તા અને પ્રાચીન સમયના સમાજ વિષે વાતો કરી અને વૈદિક તથા તે પછીની વિચારધારાની રૂપરેખા રજૂ કરી... અંતમાં તેમણે પોતાના પ્રચારકાર્ય વિષે કહ્યું, ‘મારું કાર્ય માતૃભૂમિના પુનર્નિર્માણ કરવાથી જરાય ઓછું નથી.’ તેમણે પોતાની લાગણી પ્રકટ કરતાં ઘોષણા કરી કે તેમને માટે ભારતના મિશનરી તરીકે પશ્ચિમમાં જવું અનિવાર્ય હતું. ત્યાં તેમણે વેદ-વેદાંતની અનોખી યશગાથા દુનિયા સમક્ષ પ્રકટ કરવાની હતી.